Այս շաբաթ քննարկման թեման «Ենիչերիներն» էին: Նոր հաղորդագրություններն աչքի անցկացնելիս տեսնելով, որ Պարոն Բաղդասարյանն առցանց է, Արմանուշն ուրախացավ: Նրա մասին միայն այն գիտեր, որ ճիշտ իր պես ողջ մնացածների թոռ է, բայց ի տարբերություն իրեն' լի է զայրույթով: Երբեմն չափից դուրս խիստ ու կասկածամիտ էր: Վերջին մի քանի ամսում ինտերնետային կայքով էր ապրում, գուցե հենց դրա շնորհիվ' նա սկսեց Արմանուշին դուր գալ: Եթե օրն անցնում էր առանց նրա նամակները կարդալու, կիսատություն էր զգում: Հաստատ գիտեր, որ ընկերության զգացումը նրա հանդեպ, նրան հավանելը կամ նրանով հետաքրքրված լինելը փոխադարձ էր: